**Pædagogisk tilsyn i Lemvig Kommunes dagtilbud**

Formålet med det pædagogiske tilsyn er todelt:

Tilsynet skal sikre at lovgivningen på dagtilbudsområdet og de rammer og eventuelle prioriterede indsatser som Kommunalbestyrelsen har fastsat overholdes.

Tilsynet skal fungere som et middel til dialog mellem dagtilbudsområdet og dagtilbuddets bestyrelse, ansatte og ledelse, om den pædagogiske praksis. Tilsynet skal være med til at understøtte udviklingen af den pædagogiske kvalitet på dagtilbudsområdet.

**Tilsynsmodel**

Lemvig Kommune er forpligtet til at føre tilsyn med alle dagtilbud, hvori der indgår kommunal finansiering. Tilsynsmodellen ser således ud:

1. Hovedfokus i tilsynet fastsættes af Fagchef for Læring
2. Perioden og hovedfokus for det uanmeldte tilsyn varsles
3. Uanmeldte tilsyn gennemføres
4. Udarbejdelse af tilsynsrapporter
5. Tilsyns- og kvalitetssamtaler afholdes, og der udarbejdes referat fra dette.

**Hvad siger lovgivningen?**

I Dagtilbudslovens § 5 står der, at kommunen skal føre tilsyn med, at kommunens dagtilbud praktiserer deres virke i overensstemmelsen med lovgivningen på dagtilbudsområdet og at den ydelse, som dagtilbuddet leverer til forældre og børn, er i overensstemmelse med det serviceniveau, som Kommunalbestyrelsen har besluttet er gældende i kommunen.

*§ 5. Kommunalbestyrelsen skal føre tilsyn med indholdet af tilbuddene efter denne lov og den måde, hvorpå opgaverne udføres, herunder at de mål og rammer, der er fastsat efter § 3, og rammer og eventuelle prioriterede indsatser fastsat efter § 3 a efterleves.*

*Stk. 2. Kommunalbestyrelsen skal fastsætte og offentliggøre rammerne for tilsynet.*

Det pædagogiske tilsyn retter sig mod:

* Det indholdsmæssige i dagtilbuddene (det pædagogiske)
* På hvilken måde opgaverne udføres i dagtilbuddene

**Hvilke dagtilbud er omfattet?**

* Kommunale institutioner
* Selvejende institutioner
* Private institutioner
* Den kommunale dagpleje

**Hvor ofte gennemføres tilsynet?**

Tilsynet i kommunale, selvejende og private institutioner, samt dagpleje foretages hvert 2. år.

**Hvilket datagrundlag anvendes?**

Som grundlag for tilsynet bliver der indhentet information om institutionen på følgende måder:

* Dagtilbuddets pædagogiske læreplan.
* Observationer fra det uanmeldte tilsynsbesøg.

**Hvad føres der tilsyn med?**

**Det pædagogiske tilsyn**

Det pædagogiske tilsyn består af et uanmeldt tilsynsbesøg og en tilsyns- og kvalitetssamtale.

Formålet med kombinationen er at supplere en mere struktureret tilsyns- og kvalitetssamtale med et uanmeldt tilsynsbesøg, der kan give et øjebliksbillede af den pædagogiske praksis, som den udstiller sig på et givent tidspunkt.

**Det uanmeldte tilsynsbesøg**

Det uanmeldte tilsyn foretages af pædagogiske konsulenter, som kommer på besøg i institutionen, og laver observationer af den pædagogiske praksis og læringsmiljøet. Observationerne bliver skrevet ind i et observationsskema og udvalgte temaer drøftes til tilsyns- og kvalitetssamtalen.

Ud over det uanmeldte tilsynsbesøg i forbindelse med det pædagogiske tilsyn, kan der ved opstået behov, foretages yderligere uanmeldte tilsyn, f.eks. i forbindelse med borgerhenvendelser.

**Tilsyns- og kvalitetssamtalen**

Tilsyns- og kvalitetssamtalen gennemføres som en dialog mellem Fagchef for Læring, en konsulent fra CfL og den lokale leder i dagtilbuddet. I samtalen drøftes udvalgte temaer fra tilsynet, med afsæt i de data der er indsamlet fra dagtilbuddet under det uanmeldte tilsyn. Her identificeres dagtilbuddets styrker, svagheder og udviklingsområder.

**Hvilket fokus har tilsynet?**

**Overordnet tema for tilsynet:**

1. **Det pædagogiske læringsmiljø**

Ifølge Dagtilbudslovens § 7-9 skal dagtilbuddene arbejde med at fremme børnenes trivsel, læring, udvikling og dannelse. Arbejdet med dette skal beskrives i dagtilbuddets pædagogiske læreplan, hvor det pædagogiske læringsmiljø er et centralt omdrejningspunkt. Derfor sætter tilsynet fokus på det pædagogiske læringsmiljø.

1. **Lemvig Kommunes politik for børn, voksne og ældre – Borgerrettet velfærd**

**Herunder strategien for Børn og Unge**

Politikken udmøntes i strategier, hvori de politiske målsætninger omsættes til handling. I strategien for Børn og Unge vedtaget i maj 2019 ses følgende indsatsområder:

* Børn og unges læring og trivsel
* Pædagogiske læringsmiljøer
* Lokalt samarbejde
* Kommunale fællesskaber
* Bæredygtig fremtid

**Hovedfokus i tilsynet 2020 – Leg:**

Inden hver tilsynsrunde beslutter Fagchef for Læring et hovedfokus for årets tilsyn, der sikrer et særligt blik på et relevant område. I tilsynet 2020 vil fokus være på leg da det er centralt i dagtilbudsloven, en del af Kommunens Børn og Unge strategi og et område i de kommunale institutioners Dialogaftale med Direktøren for Familie og Kultur.

**Hvordan afrapporteres tilsynet?**

Efter gennemførslen af tilsynet udarbejder konsulenten en tilsynsrapport, hvor det i hovedpunkter fremgår, hvordan der arbejdes i den pædagogiske praksis, samt eventuel undren til praksis og/eller udviklingspotentialer, der ses.